Talabgorlarning ilmiy va ilmiy-pedagogik faoliyatga layoqatini aniqlash boʻyicha test oʻtkazish tartibi toʻgʻrisidagi nizomni tasdiqlash haqida
(resolution, 2017-04-17)

Oʻzbekiston Respublikasi Prezidentining 2012-yil 24-iyuldagi PF-4456-son “Oliy malakali ilmiy va ilmiy-pedagog kadrlar tayyorlash va attestatsiyadan oʻtkazish tizimini yanada takomillashtirish toʻgʻrisida”gi Farmoni hamda Oʻzbekiston Respublikasi Vazirlar Mahkamasining 2012-yil 28-dekabrdagi 365-son “Oliy oʻquv yurtidan keyingi taʼlim hamda oliy malakali ilmiy va ilmiy-pedagog kadrlarni attestatsiyadan oʻtkazish tizimini takomillashtirish chora-tadbirlari toʻgʻrisida”gi qaroriga muvofiq Oʻzbekiston Respublikasi Vazirlar Mahkamasi huzuridagi Oliy attestatsiya komissiyasi Rayosati qaror qiladi: 1. Talabgorlarning ilmiy va ilmiy-pedagogik faoliyatga layoqatini aniqlash boʻyicha test oʻtkazish tartibi toʻgʻrisidagi nizom ilovaga muvofiq tasdiqlansin. 2. Mazkur qaror rasmiy eʼlon qilingan kundan eʼtiboran kuchga kiradi. Mazkur Nizom Oʻzbekiston Respublikasi Prezidentining 2012-yil 24-iyuldagi PF-4456-son “Oliy malakali ilmiy va ilmiy-pedagog kadrlar tayyorlash va attestatsiyadan oʻtkazish tizimini yanada takomillashtirish toʻgʻrisida”gi Farmoni hamda Oʻzbekiston Respublikasi Vazirlar Mahkamasining 2012-yil 28-dekabrdagi 365-son “Oliy oʻquv yurtidan keyingi taʼlim hamda oliy malakali ilmiy va ilmiy-pedagog kadrlarni attestatsiyadan oʻtkazish tizimini takomillashtirish chora-tadbirlari toʻgʻrisida”gi qaroriga muvofiq talabgorlarning ilmiy va ilmiy-pedagogik faoliyatga layoqatini aniqlash boʻyicha test (bundan buyon matnda test deb yuritiladi) oʻtkazish tartibini belgilaydi. 1. Vazirlar Mahkamasining 2012-yil 28-dekabrdagi 365-son qarori bilan tasdiqlangan Oliy oʻquv yurtidan keyingi taʼlimga qoʻyiladigan davlat talablariga muvofiq, oliy oʻquv yurtidan keyingi taʼlim institutiga katta ilmiy xodimlar-izlanuvchilar sifatida kiruvchi shaxslar hamda mustaqil izlanuvchilar sifatida rasmiylashtiriladigan shaxslar ilmiy izlanishlar va ilmiy-pedagogik faoliyat bilan shugʻullanish layoqatiga ega boʻlishi lozim. 2. Test oliy oʻquv yurtidan keyingi taʼlim institutiga katta ilmiy xodimlar-izlanuvchilar sifatida kiruvchi shaxslar hamda mustaqil izlanuvchilar sifatida rasmiylashtiriladigan shaxslarning ilmiy va ilmiy-pedagogik faoliyat bilan shugʻullanish layoqatini aniqlash maqsadida oʻtkaziladi. 3. Test Oʻzbekiston Respublikasi Vazirlar Mahkamasi huzuridagi Oliy attestatsiya komissiyasi (bundan buyon matnda OAK deb yuritiladi) Rayosatining qarori bilan tasdiqlangan test oʻtkazish dasturi asosida, sessiya tarzida iyul va avgust oylaridan tashqari barcha oylarda oʻtkaziladi. 4. Testlar yagona dasturiy-texnik tizim asosida masofaviy test usulida tashkil qilinadi. 5. Test oʻtkazishni tashkil etish uchun manfaatdor vazirlik va idoralarning tavsiyalari asosida OAK Rayosatining qarori bilan oliy taʼlim yoki ilmiy-tadqiqot muassasalari orasidan test oʻtkazuvchi muassasalar (bundan buyon matnda muassasalar deb yuritiladi) tanlab olinadi. 6. Testlarni yagona dasturiy-texnik tizim asosida masofaviy test usulida tashkil etish, shuningdek dasturiy taʼminot va administratorlik vazifasini amalga oshirish uchun OAK Rayosatining qarori bilan muassasalar orasidan bosh muassasa tanlab olinadi. 7. Muassasalarning vazifalari quyidagilardan iborat: masofaviy test oʻtkazish uchun Internet tarmogʻiga ulangan kompyuter sinflarini tayyorlash; bosh muassasa tomonidan ishlab chiqilgan test oʻtkazish dasturi va savollar bankining dasturiy taʼminotiga ulanish boʻyicha tegishli texnik tayyorgarlikni amalga oshirish; masofaviy test oʻtkazish jarayonida muassasada test oʻtkazish tizimining uzluksiz va xavfsiz ishlashini taʼminlash; testdan ijobiy oʻtgan talabgorlarga bosh muassasa tomonidan mazkur Nizomning ilovasiga muvofiq shaklda rasmiylashtiriladigan Talabgorning ilmiy va ilmiy-pedagogik faoliyatga layoqatini aniqlash boʻyicha testdan oʻtganligini tasdiqlovchi guvohnomalarni (bundan buyon matnda guvohnoma deb yuritiladi) topshirish. 8. Bosh muassasaning vazifalari quyidagilardan iborat: test oʻtkazish dasturini ishlab chiqish va uni tasdiqlash uchun OAKga taqdim etish; tasdiqlangan test oʻtkazish dasturi asosida savollar banki va uning dasturiy taʼminotini ishlab chiqish; test oʻtkazish dasturi, savollar banki va uning dasturiy taʼminotini muntazam ravishda takomillashtirib borishni tashkil etish; masofaviy test oʻtkazishni dasturiy-texnik jihatdan tashkil etish, test oʻtkazish tizimining uzluksiz va xavfsiz ishlashini taʼminlash; savollar bankini kompyuter tizimiga sifatli va nuqsonsiz kiritish; guvohnomalarni tayyorlash va ularni roʻyxatga olish kitobini yuritish; har chorak yakunida test natijalari boʻyicha OAKga hisobot taqdim etish. Bosh muassasa bir vaqtning oʻzida muassasa vazifasini bajarishga haqli. 9. Testni ilmiy-tashkiliy jihatdan yuqori saviyada tashkil etish, test jarayonining xolisona va adolatli oʻtishini taʼminlash, talabgorlarga ularning test jarayonidagi vazifalari, huquq va majburiyatlarini tushuntirish, test oʻtkazish bilan bogʻliq zarur shart-sharoitlarni yaratish maqsadida bosh muassasa va muassasalarda test oʻtkazish boʻyicha komissiyalar (bundan buyon matnda komissiya deb yuritiladi) tashkil etiladi. 10. Komissiyalarning tarkibi tegishlicha bosh muassasa va muassasalarning tavsiyasi asosida OAK Rayosati tomonidan fan doktori ilmiy darajasiga ega boʻlgan 9–12 nafar aʼzodan iborat tarkibda, shu jumladan komissiya raisi va masʼul kotibi koʻrsatilgan holda tasdiqlanadi. Har yili komissiyalar tarkibining uchdan bir qismi yangilanib boriladi. Komissiya raisi, aʼzolari va masʼul kotibi oʻz vazifalarini jamoatchilik asosida amalga oshiradi. 11. Komissiyalarning vazifalari quyidagilardan iborat: shaxsini tasdiqlovchi hujjatlar asosida talabgorlarni guruhlar boʻyicha tegishli kompyuter xonalariga tartibli kiritishni tashkil etish; test oʻtkazish jarayonini nazorat qilib borish; test natijalari qaydnomasini rasmiylashtirish. Bosh muassasada tuzilgan komissiya mazkur vazifalarni bajarishdan tashqari test oʻtkazish jarayonini toʻgʻridan toʻgʻri videoaloqa orqali nazorat qiladi. 12. Talabgorlar test sinovlarida ishtirok etish uchun OAKga ish joyi yoki yashash joyidagi oliy oʻquv yurti yoxud ilmiy tadqiqot muassasasi yoki bevosita OAK veb-sayti orqali murojaat qiladi. 13. Oliy oʻquv yurti va ilmiy tadqiqot muassasasi testda ishtirok etish uchun murojaat qilgan talabgorlar haqidagi maʼlumotlarni individual login va parol asosida OAK veb-sayti orqali OAKga yetkazadi. OAK talabgorlar haqidagi maʼlumotlarni oliy oʻquv yurtlaridan bevosita qabul qilishi mumkin. 14. Har bir sessiya davomida testda ishtirok etadigan talabgorlar roʻyxati OAK tomonidan bosh muassasaga taqdim etiladi. Mazkur roʻyxat asosida bosh muassasa muassasalar bilan kelishilgan holda test oʻtkazish muddati va vaqtini belgilaydi. Bosh muassasa testdan kamida besh kun oldin test oʻtkaziladigan vaqt haqida OAKga elektron shaklda xabar beradi va oʻzining rasmiy saytida bu haqda eʼlon qiladi. 15. Test savollari quyidagi bloklardan iborat: ilmiy va ilmiy-pedagogik faoliyatning normativ-huquqiy asoslari — 15 ta savol; ilmiy-tadqiqotchilik va pedagogik kompetentlik darajasi — 20 ta savol; maʼnaviy-axloqiy qadriyatlarni bilish — 15 ta savol. 16. Test javoblari 100 ballik tizimda, har bir toʻgʻri javob uchun 2 ball berilgan holda baholanadi. 17. Talabgorning ilmiy nashrlarda, shu jumladan ilmiy konferensiyalar materiallarida eʼlon qilingan ilmiy ishlari mavjud boʻlganda, u tomonidan testda toʻplangan ballga komissiya tomonidan bitta ilmiy ish uchun 10 ball, ikkita ilmiy ish uchun 20 ball, uch va undan ortiq ilmiy ish uchun 30 ball qoʻshib beriladi. Talabgorning ilmiy nashrlarda, shu jumladan ilmiy konferensiyalar materiallarida eʼlon qilingan ilmiy ishlari elektron (skaner qilingan) shaklda oliy oʻquv yurti yoki ilmiy tadqiqot muassasasi yoxud bevosita talabgor tomonidan OAK veb-saytiga kiritiladi. 18. Testga lugʻat, kitob, uyali telefon, kompyuter, telekommunikatsiya vositalari va shpargalkalar olib kirgan, test davomida boshqa talabgordan yordam olgan yoki yordam bergan talabgorlar komissiya tomonidan dalolatnoma tuzilgan holda testdan chetlashtiriladi. 19. Test natijalariga koʻra, shu jumladan ilmiy ishlar uchun hisoblangan ballarni qoʻshgan holda 56 va undan yuqori ball toʻplagan talabgorlar testdan muvofaqqiyatli oʻtgan hisoblanadi va ularga guvohnoma beriladi. 20. Guvohnomalar test natijalari eʼlon qilingan kundan boshlab oʻn ish kuni ichida bosh muassasa tomonidan talabgorlarning shaxsini tasdiqlovchi hujjati nusxasi asosida rasmiylashtiriladi, bosh muassasa rahbari tomonidan imzolanib, muhr bilan tasdiqlanadi hamda OAKga taqdim etiladi. Guvohnomalar OAK raisi tomonidan imzolanib, muhr bilan tasdiqlangach, bosh muassasaga, bosh muassasa tomonidan testni oʻtkazgan muassasa vakiliga topshiriladi. 21. Bosh muassasa tomonidan muassasaga taqdim etilgan guvohnomalar muassasa rahbari hamda muassasadagi komissiya raisi tomonidan imzolanib, muhr bilan tasdiqlanadi hamda talabgorlarga topshiriladi. Bosh muassasa muassasa vazifasini bajarganda guvohnomalar OAK raisi, bosh muassasa rahbari va bosh muassasadagi komissiya raisi tomonidan imzolanib, muhr bilan tasdiqlanadi. 22. Guvohnomalarni rasmiylashtirish jarayonida xatolik aniqlangan yoki guvohnoma buzilgan taqdirda, ushbu guvohnomalar dalolatnoma tuzilgan holda bosh muassasaga topshiriladi va bosh muassasa tomonidan mazkur Nizomda belgilangan tartibda yangi guvohnoma rasmiylashtiriladi. 23. Guvohnomaning amal qilish muddati cheklanmaydi. 24. Belgilangan vaqtda testga kelmagan yoki testdan muvofaqqiyatli oʻta olmagan talabgorlar keyingi sessiyalarda test topshirishi mumkin. Bir sessiya davomida qayta test topshirishga yoʻl qoʻyilmaydi. 25. Talabgorning test oʻtkazish jarayoni boʻyicha shikoyatlari test oʻtkazilgan va natijalari eʼlon qilingan kunning oʻzida muassasa rahbari tomonidan tuzilgan apellatsiya komissiyasi tomonidan koʻrib chiqiladi. 26. Test savollari yoki test natijalari haqidagi shikoyatlar muassasa orqali bosh muassasa rahbari tomonidan tuzilgan apellatsiya komissiyasi tomonidan koʻrib chiqiladi. 27. OAK, tizimida oliy oʻquv yurtidan keyingi taʼlim institutlari mavjud boʻlgan vazirlik, idora va tashkilotlar komissiyalar ishida hamda test jarayonini kuzatishda ishtirok etish uchun oʻz vakillarini yuborishlari mumkin. 28. Test jarayoni xolis oʻtkazilmaganligi aniqlanganda uning natijalari OAK tomonidan bekor qilinadi. 29. Test natijalari boʻyicha yillik tahliliy maʼlumotnoma “OAK Byulleteni” jurnalida chop etib boriladi. 30. Komissiyalar faoliyati va ularga yuklatilgan vazifalarning bajarilishini taʼminlash uchun muassasalar rahbarlari, komissiya raisi va masʼul kotibi javobgardir. 31. Mazkur Nizom Oʻzbekiston Respublikasi Madaniyat va sport ishlari vazirligi, Oliy va oʻrta maxsus taʼlim vazirligi, Sogʻliqni saqlash vazirligi, Xalq taʼlimi vazirligi, Qishloq va suv xoʻjaligi vazirligi, Tashqi ishlar vazirligi, Fanlar akademiyasi, Vazirlar Mahkamasi huzuridagi Fan va texnologiyalarni rivojlantirishni muvofiqlashtirish qoʻmitasi bilan kelishilgan.